Loys, par la grace de Dieu, roy de France. Trés chier et trés amé oncle, vous savez assez le trés petit et mauvaiz gouvernement qui de long temps a esté et est encores de present en la maison de Savoie, de laquelle nous sommes si fort aliez, ainsi qu'il est assez notoire. Et aussi estes bien recors des grands peynes, travaulx et diligences que feu le legat, nostre bel oncle a eues et soustenues pour y cuider mectre bon ordre et gouvernement, ce qu'il ne peut faire en son vivant, obstant les mauvaises et iniques induccions et seduccions qui y ont couru par longtemps et font à present par les infideles et desloyaux envers Dieu, nostre createur, et la crestienté, les Cipriens et leurs aliez et complices, qui, de long temps, ont entreprins le gouvernement de ladite maison de Savoye. Et semblablement avez bien souvenance que pour y obvier et donner la provision convenable, et aussi pour garder l'onneur de la maison de France, feu nostre trés chier seigneur et pere, que Dieu absoille, a eu de grans peynes et travaulx, et se y est employé bien et grandement. Mais quelque ordre et provision qu'on y a peu mectre et donner, les choses y ont esté depuis et vont de jour en jour de mal en piz, à nostre trés grant desplaisance. Et pour ce que ceste matiere touche grandement l'onneur de nous et de la maison de France, et que avons esté advertiz qu'ilz perseverent en leur mauvaiz et dampnable propos, et que desjà ilz vous ont fait requerir par Thomas de Rommaignant, leur serviteur, pour les aider et favoriser, à quoy de tout nostre povoir, moyennant l'aide de Dieu et de noz bons vassaulx, subgietz, amis, alliez et bienvueillans, sommes deliberez resister, et à ce nous employer pour l'onneur de ladite maison, sans riens y espargner, nous vous avons bien voulu escripre ces choses, et vous advertir de nostre vouloir et entencion sur ce, à ce que vous ne vueillez donner aucune faveur ou aide en ceste partie, qui feust à nostre desplaisance et contre nostre dit vouloir et entencion, en vous advertissant, que quant le vouldriez faire, ce que ne croyons pas, que nous y donrons la provision par tous les moyens qui nous seront possibles, en manière que la chose sortira son effect à nostre entencion, ainsi que singulierement le desirons. Donné à Tours, le XI e jour d'octobre. 
Loys. 
Meurin. 
A nostre trés chier et trés amé oncle le duc de Millan. 
Ma femme, je ne m'en puis si tost aller que je pensoye, pour plusieurs grans affaires que me sont survenues, et pour ce venez vous en à Melun, et n'amenez que la dame de Chasteauneuf, la dame de Saint Priet, et Françoyse, et ordonnez la femme de Rollant pour demourant avec le surplus. Et adieu. Escrip à  [...] 
Mon oncle, j'ay receu les lectres que vous m'avez escriptes et veu bien au long le memoire que m'avez envoyé contenant les diligences que avez faictes pour resister à la descente des Anglois, dont je vous mercye tant que je puis. Je ne plains rien en ceste matiere, sinon la paine que je vous ay donnée et donne. Au surplus, j'ay differé de vous escripre, actendant que vous faire savoir certaines nouvelles. Toutesvoyes, il ne m'en est point venu qui feussent à escripre, senon aujourd'uy qu'il est venu une des deux carvelles de Honnefleu, que j'avoye envoyées pour savoir des nouvelles, et celuy que j'avoye envoyé dit qu'il est party de au droit de Sandwich XXXV navires, dont en y a XIIII à chasteau devant et chasteau d'arriere, et les autres sont petiz, et est venu avec eulx jusques au droit de Blanc Chief, et dit qu'ilz ont tiré vers Hantonne, et presume que c'est pour aller à Bordeaux ou en Irlande. Je ne scay qu'ilz feront ; toutesvoyes, je vous en advise à l'aventure, affin que, s'ilz vouloient faire aucune descente en vostre quartier, qu'ilz trouvent à qui parler. Depuis ces lectres escriptes, j'ay receu unes lectres du prevost de Paris, dont je vous envoye le double 
Cadorat, vous savez la charge que vous avons baillée, et pour ce que desirons que la mectez incontinent à execucion, et que ne serons à nostre aise tant qu'il soit fait, nous vous escripvons de rechief et vous prions, si jamès vous voulez que nous soyons contens de vous, que vous faictes loger noz gens ou royaume de Navarre es bonnes villes le plus près les ungs des autres que vous pourrez, et surtout faictes mectre ordre et police ou fait de nosdictes gens, et que justice y soit gardée, çar autrement, tout n'yra pas bien, et en la y mectant, ilz aront assez vivres. Et faictes passer tout le bagaige deçà, et qu'il ne demeure à lanee fournie que VI chevaulx. Vous savez assez nostre entencion, et pour ce ne vous en escripvons autrement, mès surtout gardez quelque chose que l'on vous dye que nosdictes gens y soient logez. 
Ma seur, je me recommande à vous. J'ay receu les lettres que vous m'avez escriptes par maistre Pierre Doriolle, et oy ce qu'il m'a dit de vostre part. Je m'en voys presentement à Bayonne, et si tost que aré fait avec le roy de Castelle, qui sera, comme je m'actens, ou plaisir Dieu, environ la my fevrier, je m'en pence aller tout de tiré à Lyon, et es marches de par delà, et pour ce, allez vous en, vous et mon beau pere de Savoye à Chambery, afin que soyez plus prests pour venir au devant de moy. Je ne scay se vous avez fait ce que je vous ay mandé par le mareschal de Savoye, et, pour ce, escripvez le moy. Et, au regart de ce que me faictes savoir que Philippe de Savoie veult aller en Piemont, et qu'il y pourroit avoir danger, il n'en y a point, car où que il voyse, j'ay entencion de l'aller cercher en personne, s'il ne fait comme j'ay mandé par ledit mareschal. 
De par le roy. 
Chiers et bien amez, nous avons presentement ordonné faire asseoir et imposer en nostre pays du Daulphiné la somme de trois mille sept cens cinquante livres tournois, pour emploier ou paiement de cinquante hommes d'armes et de cent hommes de pié, que faisons prendre en nostre dit païs du Daulphiné, et tirer devers nostre trés chier et amé cousin le conte de Dunois, pour l'execucion d'aucunes entreprinses qu'il a faictes pour le bien de nous et de noz royaume et seigneuries. Et pour ce qu'il est besoing que lesdictes gens de guerre s'en voisent devers nostre dit cousin le plus diligemment que possible sera, par quoy ladicte somme ne pourroit estre levée avant leur partement, nous vous prions bien affectueusement que vous trouviez moien d'avancer icelle somme de III m VII c L livres tournois. Et la faites bailler à nostre amé et feal conseillier et tresorier general de nostre dit païs du Daulphiné, Glaude Cot, lequel vous baillera l'assignacion d'icelle somme, ainsi assise ou dit païs, laquelle vous pourrez avoir et recouvrer dedens ung mois après ladicte assiete. Et en ce ne nous vueillez faillir, et vous nous ferez trés singulier et agreable plaisir. Donné à Montlehery, le XIX me jour d'aoust. 
Loys. 
Bourré. 
A nos chiers et bien amez les bourgois, consulz et habitans de la ville de Lyon. 
Mon bon compere, j'ay receu les lettres que vous m'avez escriptes par François de Tiercent, dont je vous remercie. J'envoye Bourré devers vous, lequel je vous pry que veulliez croyre. Vous ne m'avez pas fait grant responce sur les lettres que je vous avoye envoyées pieça ; toutevoies, je vous pry que par cestuy cy me veillez faire savoir ce qu'il vous en semble. Il est avenu une grant nouvelleté en Bretaigne sur les amis de monseigneur de Montauban. Je croy que Dieu le fait pour le mieulx et pour nous resourdre touz à ung coup. J'ay eu ce matin des nouvelles que Jacques ceva  [...] 
Mon bon compere, je prye à Dieu qu'il vous ce que desirez. Escript. Je vous envoye les lettres que le conte de Montmairunt ? m'a escriptes. Je vous pry que vous veillez tenir la main [...] , et ma femme vous en dira grant merciz, s'en tiendr  [...] faire pour luy ce que vous sera possible. 
Loys, par la grace de Dieu, roy de France. Trés chier et trés amé oncle, il est venu à nostre congnoissance que nostre bien amé Pierre Vignoles, escuier et homme d'armes de nostre ordonnance en la compaignie du seigneur de Candalle, a certain procès pardevant l'archevesque de Millan, à l'occasion d'aucune obligacion ou fiancement que l'on dit lui avoir faicte pour et en la faveur de ung nommé Jacques Villecte, chanctre et serviteur de feu nostre trés chier et trés amé pere et cousin, le duc de Savoie, que Dieu absoille. Et pour ce que nous vouldrions avoir le bon droit dudit Pierre pour recommandé, tant pour les bons et agreables services qu'il nous a faiz et qu'il nous fait continuellement, et aussi que esperons qu'il nous face en temps avenir, nous vous prions bien affectueusement que vueillez tenir ou faire tenir la main devers ledit archevesque en maniere que le bon droit de nostre dit serviteur lui soit gardé. Et au seurplus, pour ce que pour ceste cause lui avons donné congié pour certain temps aler par devers vous, le vueillez faire expedier tellement que il puist brief retourner pardevers nous, et en ce faisant, nous ferez trés singulier et agreable plaisir. Donné à Tours, le XXIIII e jour d'avril. 
Loys. 
Toustain. 
A nostre trés chier et trés amé oncle et cousin le duc de Millan. 
Loys, par la grace de Dieu, roy de France. Trés chier et très amé oncle. Nous envoyons presentement par devers vous nostre cher et bien amé Francequin Norry, pour vous dire aucunes choses dont lui avons baillé charge. Si vous prions que les vueillez oir et adjouster plaine foy à tout ce qu'il vous dira de par nous. Donné à Aygueparse, le XXIX e jour de juing. 
Loys. 
Bourré. 
A nostre trés cher et trés amé oncle le duc de Millan. 
De par le roy. 
Chiers et bien amez, nous pensons que avez bien sceu la rencontre qui a esté entre nous et le conte de Charrolois, le mardy XVI e jour de ce present mois de juillet, près la ville et chastel de Montlehery, en laquelle, graces à Nostre Seigneur, avons obtenu la victoire. Car de la part dudit de Charrolois ont esté tuez de XIIII à XV c hommes, et prins de III à IIII c prisonniers, et de la nostre n'a pas eu la X me partie ; et si demeurasmes les derreniers en champ, et la place est demeurée en nostre obeissance. Et oultre plus, depuis ladicte desconfiture, ont esté que prins que tuez plus de II m Bourguignons qui s'en estoient fouyz de ladicte rencontre. Et après nous sommes retirez en ceste nostre bonne ville de Paris, là où la pluspart de tous noz gens d'armes et de noz chiefz de guerre se sont trouvez par devers nous, et aussi ledit de Charroloys s'est retiré vers la Beausse pour se joindre à nostre frere de Berry et aux Bretons. Et pour ce qu'il nous a esté rapporté que lesdiz Bourguignons et Bretons ou aucune partie d'iceulx sont disposez tirer vers les marches de Normendie et de la riviere de Saine, et eulx efforcer de prendre et avoir aucunes places et villes sur ladicte riviere de Saine et oudit pays de Normendie, nous avons adverty les gens des bonnes villes dessus ladicte riviere de Saine et aussi de nostre pays de Normendie et du Chartrain des choses dessusdictes, pour pourveoir à la seurté de leurs villes et faire resistance ausdiz adversaires et desobeyssans en tout ce que possible leur sera. Et pareillement avons disposé vous en advertir, afin que de vostre part vous faciez le semblable. Et au regard de nous, nous sommes disposez de nous mectre sur les champs pour resister à l'entreprinse desdiz Bretons et Bourguignons, et tant à vous, comme à noz autres bons et loyaulx subgectz donner tout l'ayde et confort qu'il sera possible, tellement qu'au plaisir Dieu nul inconvenient n'en adviendra. Pourquoy en acquictant vostre loyaulté, ainsi que jusques cy avez fait, continuez et perseverez en vostre bon vouloir envers nous, en faisant toute resistance contre nosdiz adversaires et desobeyssans, et vous maintenant et entretenant en nostre obeissance, comme bons et loyaulx subgez doivent envers leur roy et souverain seigneur, ainsi que en vous en avons nostre confiance. Donné à Paris, le XXIII e jour de juillet. 
Loys. 
Le Prevost. 
A noz chiers et bien amez les bourgois et habitans de la ville de Beauvais. 
